เลขาธิการ กอศ.ยืนยันการดำเนินการคัดเลือกผู้อำนวยการสถานศึกษาเป็นไปด้วยความโปร่งใส ยุติธรรม และสามารถตรวจสอบได้
เลขาธิการ กอศ.ยืนยันการดำเนินการคัดเลือกผู้อำนวยการสถานศึกษาเป็นไปด้วยความโปร่งใส ยุติธรรม และสามารถตรวจสอบได้  พร้อมเปิดช่องทางร้องเรียนหากพบสิ่งไม่ชอบมาพากลนายสุเทพ ชิตยวงษ์ เลขาธิการคณะกรรมการการอาชีวศึกษา (กอศ.) กล่าวว่า ตามที่มีกระแสวิพากวิจารณ์แสดงความเป็นห่วงในการคัดเลือก ผู้อำนวยการสถานศึกษา สังกัดสำนักงานคณะกรรมการการอาชีว เนื่องจากการดำเนินการคัดเลือกบุคคลเพื่อบรรจุและแต่งตั้งให้ดำรงตำแหน่งผู้อำนวยการสถานศึกษา มีการคัดเลือกในครั้งนี้จะไม่ใช้วิธีสอบ แต่ใช้วิธีประเมินผลงานนั้น ขอยืนยันว่าการดำเนินการครั้งนี้จะเป็นไปด้วยความบริสุทธิ์ ยุติธรรมและโปร่งใสอย่างแน่นอน ในแต่ละขั้นตอนได้มอบให้วิทยาลัย อาชีวศึกษาจังหวัด (อศจ.) และอาชีวศึกษาภาค (อศภ.) ช่วยกันกำหนดวิธีการและขั้นตอนในการดำเนินการ แต่ละขั้นจะมีคณะกรรมการเข้ามาดูแลอย่างใกล้ชิด ทั้งยังมีการกำหนดหลักเกณฑ์ที่ละเอียด รัดกุม และรอบคอบ จึงเป็นเรื่องยากมากๆ หากใครคิดที่จะทำอะไรไปในทางที่ไม่เหมาะสม และเชื่อว่าไม่มีใครกล้าที่จะทำ เพราะคนที่จะเข้ารับการคัดเลือกหากไม่มีผลงานเป็นที่ประจักษ์ไม่มีทางผ่านคณะกรรมการเข้ามาได้อย่างแน่นอน พร้อมระบุว่า จนถึงขณะนี้ยังไม่มีเรื่องร้องเรียนถึงความไม่ชอบมาพากลแต่อย่างใด แต่เพื่อป้องกันปัญหาต่างๆ ที่อาจเกิดขึ้น จึงได้สั่งการและเน้นย้ำเรื่องความโปร่งใสกับผู้ที่เกี่ยวข้องกับการดำเนินการเรื่องนี้อีกครั้ง ขณะเดียวกันจะเปิดช่องทางเพื่อรับแจ้งเบาะแสความไม่ชอบมาพากลในเรื่องนี้ด้วยสำหรับการดำเนินการคัดเลือกบุคคลเพื่อบรรจุและแต่งตั้ง ให้ดำรงตำแหน่งผู้อำนวยการสถานศึกษา สังกัด สอศ. รับสมัครระหว่างวันที่ 18-24 กุมภาพันธ์ที่ผ่านมา ปรากฏว่ามีผู้มาสมัครทั้งสิ้น 734 ราย จำแนกเป็นครู 24 ราย ศึกษานิเทศก์ 1 ราย และรองผู้อำนวยการ 709 ราย ซึ่งจะมีการแต่งตั้งเป็นผู้อำนวยการสถานศึกษาอาชีวศึกษาทั้งสิ้นจำนวน 61 อัตรา